Republica Moldova alege libertatea, în pofida "tuturor amenințărilor" de la Moscova. Declarația a fost făcută de Maia Sandu, președintele Republicii Moldova, în cadrul unei întâlniri cu cetățenii din stânga Prutului stabiliți România.
Șefa statului a vorbit, la evenimentul de la București, de perspectiva aderării Republicii Moldova la Uniunea Europeană și de planul organizării unui referendum pe această temă.
"Să putem să le spunem tuturor, și celor de la Bruxelles și statelor membre, că proiectul de integrare europeană nu este doar proiectul meu, proiectul guvernării, dar este proiectul cetățenilor Republicii Moldova și să putem spune și celor care ne doresc răul – și aici mă refer în special la Kremlin – să le arătăm că Republica Moldova alege libertatea. Republica Moldova vrea să rămână de partea lumii libere și este determinată să meargă pe această cale în pofida tuturor amenințărilor care curg zi de zi de la Moscova şi în pofida tuturor acțiunilor sau încercărilor de destabilizare și de creare a acestui sentiment de frică, pentru că și acum de curând am asistat la un eveniment pe care Federația Rusă a încercat să îl folosească ca să sperie cetățenii Republicii Moldova. Mă refer la evenimentele din regiunea transnistreană de acum câteva zile", a afirmat Maia Sandu, citată de Agerpres.
Ea a vorbit și despre condițiile care trebuie îndeplinite pentru integrarea europeană, adăugând faptul că Republica Moldova are nevoie de sprijin tehnic, inclusiv de la MAE român, pentru armonizarea cadrului legal.
"Noi rezistăm împreună și România ne este alături și la bine, și la greu. Și cred că, în continuare, trebuie împreună să apărăm libertatea, democrația și pacea, pentru că asta facem noi zi de zi. La Chișinău este mai greu, în Kiev este mult mai greu, dar cu toții prețuim libertatea, cu toții ne dorim să trăim în pace și pentru asta vom continua să muncim", a afirmat președintele Republicii Moldova.
Menționăm că președintele Republicii Moldova, Maia Sandu, se află într-o vizită de lucru la București, în perioada 5 – 6 martie.